b'\n_START_ARTICLE_\nTokugavos \xc5\xa1iog\xc5\xabnatas\n_START_SECTION_\nValdymo politika\n_START_PARAGRAPH_\nTokugavos atliko nema\xc5\xbeai reform\xc5\xb3 \xc5\xa1alyje, kurios buvo siejamos su vald\xc5\xbeios centralizavimu: sutvirtintas \xc5\xa1alies administravimas, nutiesti keliai, suklest\xc4\x97jo sostin\xc4\x97 Edo, pagyv\xc4\x97jo prekyba, pagaus\xc4\x97jo valstyb\xc4\x97s aukso ir sidabro atsargos, patvirtintos politin\xc4\x97s ir socialin\xc4\x97s luom\xc5\xb3 pareigos ir teis\xc4\x97s, pagyv\xc4\x97jo pramon\xc4\x97s vystymasis (plieno ir ketaus gamyba), nustatytos senosios (\xc5\xa1intoizmo) ir naujosios (budizmo) religij\xc5\xb3 mi\xc5\xa1inio apeigos. Siekdami suma\xc5\xbeinti provincij\xc5\xb3 kunigaik\xc5\xa1\xc4\x8di\xc5\xb3 (daimyo) (liet.\xc2\xa0\xe2\x80\x93 daimio) vald\xc5\xbei\xc4\x85, Tokugavos \xc4\xafved\xc4\x97 tvark\xc4\x85, pagal kuri\xc4\x85 \xc5\xa1ie prival\xc4\x97jo dal\xc4\xaf laiko pragyventi sostin\xc4\x97je. Kadangi jie keldavosi su visais tarnais, tokie persik\xc4\x97limai labai brangiai kainuodavo ir ekonomi\xc5\xa1kai neleido i\xc5\xa1kilti n\xc4\x97 vienam kunigaik\xc5\xa1\xc4\x8diui.\n_START_SECTION_\nIzoliacin\xc4\x97 politika\n_START_PARAGRAPH_\nTokugavos prad\xc4\x97jo ir \xc5\xa1alies izoliacin\xc4\x99 (sakoku) politik\xc4\x85, kuri draud\xc4\x97 u\xc5\xbesienie\xc4\x8diams atvykti \xc4\xaf \xc5\xa1al\xc4\xaf. Prekyba buvo galima tik su olandais, kurie tur\xc4\x97jo savo atstovyb\xc4\x99 De\xc5\xa1imoje, prie Nagasakio uosto. Tokugavos siek\xc4\x97 izoliacijos, veng\xc4\x97 \xc5\xa1alies modernizavimo manydami, kad taip Japonija neteks autenti\xc5\xa1kumo. Taip pat buvo bijoma Kinijos \xc4\xaftakos ir agresijos. Ta\xc4\x8diau 1853\xc2\xa0m., atvykus amerikie\xc4\x8diui Matthew C. Perry ir ap\xc5\xa1aud\xc5\xbeius Tokijo uost\xc4\x85, \xc5\xa1iog\xc5\xabnas buvo priverstas atverti Japonij\xc4\x85 pasauliui.\n_START_SECTION_\nTokugav\xc5\xb3 \xc5\xa1iog\xc5\xabnato \xc5\xbelugimas\n_START_PARAGRAPH_\nLaikotarpis nuo 1853 iki 1868\xc2\xa0m. yra vadinamas Bakumatsu. B\xc5\xabtent tuo laikotarpiu \xc5\xa1alyje kilo pilietinis karas. Kovojo Tokugavos \xc5\xa1iog\xc5\xabnato paj\xc4\x97gos prie\xc5\xa1 imperialistus (jap. \xe2\x80\x9eIshin\xc2\xa0\xe2\x80\x93 shishi\xe2\x80\x9c), kurie, kaudamiesi po imperatoriaus v\xc4\x97liava, nor\xc4\x97jo nuversti \xc5\xa1iog\xc5\xabnat\xc4\x85 ir perimti vald\xc5\xbei\xc4\x85. 1868\xc2\xa0m. karas baig\xc4\x97si imperialist\xc5\xb3 naudai ir vald\xc5\xbeia buvo sugr\xc4\x85\xc5\xbeinta imperatoriui Meid\xc5\xbei. Ta\xc4\x8diau pavieniai sukilimai vyko iki pat 1877\xc2\xa0m.'